1.Johdanto

Komission 2. joulukuuta 2015 hyväksymä kiertotalouspaketti on vauhdittanut merkittävästi EU:n siirtymistä kohti entistä tehokkaampaa kiertotaloutta. Pakettiin kuului jätealan lainsäädäntöehdotuksia, joissa asetettiin pitkän aikavälin tavoitteet, jotka koskevat kaatopaikkajätteen vähentämistä sekä kierrätyksen ja uudelleenkäytön lisäämistä. Jotta tuotteiden elinkaaren kehä voidaan sulkea, komissio laati myös toimintasuunnitelman, jolla kiertotaloutta tuetaan jokaisessa arvoketjun vaiheessa. Se kattaa niin tuotannon kuin kulutuksen, korjaamisen ja valmistuksen, jätehuollon ja uusio-raaka-aineet, jotka palaavat takaisin talouden käyttöön. Komissio on sitoutunut toteuttamaan yksityiskohtaisesti luetellut toimet nykyisen toimikautensa aikana.

Siirtyminen kohti kiertotaloutta tarjoaa merkittäviä mahdollisuuksia Euroopan unionille ja sen kansalaisille. Se on merkittävä osa pyrkimyksistä uudenaikaistaa ja muuttaa Euroopan taloutta sekä siirtää sitä kestävämpään suuntaan. Sen lähtökohtana on vahvoja taloudellisia perusteita, sillä sen avulla yritykset voivat saada kestäviä voittoja ja parantaa kilpailukykyään. Se tuottaa suuria energiansäästöjä ja ympäristöhyötyjä. Se luo paikallisia työpaikkoja ja sosiaalisen integraation mahdollisuuksia. Se liittyy tiiviisti EU:n keskeisiin prioriteetteihin lukeutuviin työllisyyteen ja kasvuun, investointeihin, sosiaaliseen toimintaohjelmaan ja teollisuuden innovaatioihin.

Kiertotalouden laaja-alaisempiin hyötyihin kuuluvat myös energiankulutuksen ja hiilidioksidipäästöjen vähentäminen. Näin ollen kiertotaloudella on vahvoja synergioita EU:n ilmasto- ja energiatavoitteiden sekä komission hiljattain hyväksymän ”Puhdasta energiaa kaikille eurooppalaisille” säädöspaketin kanssa. Se auttaa myös tukemaan tiedonannossa ”Seuraavat toimet Euroopan kestävän tulevaisuuden varmistamiseksi” esitettyjä kestävää kehitystä koskevia EU:n sitoumuksia ja erityisesti kulutus- ja tuotantotapojen kestävyyteen liittyvän kestävän kehityksen tavoitteen 12 saavuttamista. Tämän vuoksi EU:n kiertotaloutta koskevan toimintasuunnitelman täytäntöönpano on komission selkeä prioriteetti.

Tämän kertomuksen tarkoituksena on esittää kattava yhteenveto toimista, jotka on jo toteutettu joulukuussa 2015 hyväksytyn EU:n toimintasuunnitelman täytäntöönpanemiseksi, ja esitellä vuoden 2017 keskeiset toimet. Keskeisiä toimia on toteutettu elintarvikejätteiden, ekosuunnittelun, orgaanisten lannoitteiden, kulutustavaroille annettavien takuiden sekä innovaatioiden ja investointien osa-alueilla. Kiertotalouden periaatteita on myös asteittain sisällytetty teollisuuden parhaisiin käytäntöihin, ympäristöä säästäviin julkisiin hankintoihin ja koheesiopolitiikan rahastojen käyttöön sekä uusien aloitteiden kautta rakennus- ja vesialalle.

EU:n toimintasuunnitelma on kiistatta edistänyt kiertotalouden konseptin valtavirtaistamista pitkäjänteisen työn ensimmäisenä vaiheena. Komissio on edelleen täysin sitoutunut panemaan toimintasuunnitelmansa täytäntöön ja toimimaan eri politiikan aloilla kiertotalouden tukemiseksi. Tämä sitoutuminen näkyy myös siinä, että konkreettisille hankkeille on tarjolla entistä enemmän rahoitusmahdollisuuksia.

Jotta voidaan varmistaa, että kiertotalouteen siirtyminen onnistuu, tarvitaan toimia monilla eri osa-alueilla. Pelkästään komission käynnistämien toimien jatkaminen ei riitä. Monet julkisen ja yksityisen sektorin toimijat ovatkin ottamassa edistysaskeleita, mikä näkyy esimerkiksi kiertotalousstrategioiden kehittämisessä entistä useammassa maassa ja useammalla alueella EU:ssa.

Komissio on esittänyt kiertotaloutta koskevan toimintasuunnitelman antamisen jälkeen monia lainsäädäntöehdotuksia. Jätettä koskevissa ehdotuksissa asetetaan selkeät tavoitteet jätteiden kierrättämiselle ja vahvistetaan jätteiden syntymisen ehkäisemiseen ja kierrättämiseen tähtäävä kunnianhimoinen pitkän aikavälin suunnitelma. Lisäksi on annettu ehdotuksia, jotka koskevat tavaroiden verkkokauppaa ja kuluttajille annettavien takuiden parantamista sekä ravinteiden talteenottoon perustuvia lannoitteita. Komissio on antanut ehdotuksen myös tiettyjen vaarallisten aineiden käytön rajoittamisesta sähkö- ja elektroniikkalaitteissa (annetaan yhdessä tämän kertomuksen kanssa). Onkin tärkeää, että lainsäätäjät pyrkivät hyväksymään nämä lainsäädäntöehdotukset viivytyksittä, jotta nopea siirtyminen kiertotalouteen on käytännössä mahdollista,

Jätelainsäädäntöpaketin hyväksyminen pikaisesti tänä vuonna on ratkaisevan tärkeää investointien elvyttämiseksi, jotta kierrätystä saadaan lisättyä ja parannettua kaikkialla EU:ssa. Komissio toivookin, että Euroopan parlamentti ja neuvosto saavat ehdotukset käsiteltyä vuoden 2017 loppuun mennessä EU:n lainsäädännöllisiä prioriteetteja vuonna 2017 koskevan Euroopan parlamentin, neuvoston ja komission yhteisen julistuksen mukaisesti. Kyseisessä julistuksessa sovittiin, että ehdotukset käsitellään ensisijaisina.

2.Toimintasuunnitelman hyväksymisen jälkeen toteutetut keskeiset toimet

Komissio on kiertotaloutta koskevassa toimintasuunnitelmassa tehtyjen sitoumusten mukaisesti käynnistänyt vuonna 2016 useita keskeisiä aloitteita kiertotalouden tukemiseksi. Aloitteet kattavat koko arvoketjun tuotannosta kulutukseen, jätehuoltoon ja uusioraaka-aineiden käyttöön. Ne esitetään seuraavassa siinä järjestyksessä kuin ne on toteutettu.

Tavaroiden verkkokauppaa koskeva lainsäädäntöehdotus (joulukuu 2015)

Ensimmäinen toimi, jonka komissio toteutti toimintasuunnitelman hyväksymisen jälkeen, koski kulutustavaroiden lakisääteisiä takuita. Komissio hyväksyi 9. joulukuuta 2015 tavaroiden verkkokauppaa koskevan lainsäädäntöehdotuksen. Ehdotuksen tarkoituksena on vahvistaa kuluttajille annettuja takuita ja suojata heitä siten entistä paremmin virheellisiltä tuotteilta, mikä lisää tuotteiden kestävyyttä ja korjattavuutta. Näin ehkäistään tuotteiden heittämistä pois ja edistetään kiertotaloutta merkittävästi.

Ehdotuksen mukaan verkossa myydyn virheellisen tuotteen myyjän tehtävänä on toimitusta seuraavien kahden vuoden aikana osoittaa, että tuote ei ollut virheellinen toimitushetkellä. Nykyisten sääntöjen mukaan myyjän vastuu on voimassa ensimmäiset kuusi kuukautta. Tämän muutoksen jälkeen kuluttajien on helpompi hyödyntää oikeuksiaan, mikä taas on valmistajille selvä kannustin valmistaa laadukkaampia ja kestävämpiä tuotteita.

Lisäksi ehdotuksessa säädetään kahden vuoden lakisääteisestä takuusta käytetyille tavaroille ja yhdenmukaistetaan kaikilta osin oikeussuojakeinot, jotka edistävät selvästi tuotteiden korjaamista.

Lannoitteita koskeva lainsäädäntöehdotus (maaliskuu 2016)

Komissio esitti 17. maaliskuuta 2016 ehdotuksen asetukseksi, jolla luodaan aidot sisämarkkinat uusioraaka-aineista (erityisesti talteen otetuista ravinteista) valmistetuille lannoitteille ja muutetaan siten jätehuolto-ongelmat taloudellisiksi mahdollisuuksiksi.

Ehdotettujen sääntöjen myötä lannoitealasta voi tulla vähemmän riippuvainen fosfaatin kaltaisten kriittisten primaariraaka-aineiden tuonnista, koska sitä voidaan ottaa talteen myös kotimaisesta orgaanisesta jätteestä. Asetusehdotuksessa vahvistetaan säännöt kaikkien CE-merkittyjen lannoitevalmisteiden vapaalle liikkuvuudelle koko EU:ssa orgaaniset lannoitevalmisteet mukaan lukien.

Asetusehdotuksessa yhdenmukaistetaan EU:n säännöt, jotka koskevat orgaanisista jätteistä ja sivutuotteista johdettuja tuotteita, ja vahvistetaan ravinteiden talteenottoa uusioraaka-aineista koskevat säännöt. Kun orgaaninen jäte on tiukkojen talteenottosääntöjen mukaista, sitä saa käyttää ainesosana CE-merkityissä lannoitevalmisteissa, joilla on rajoittamaton pääsy sisämarkkinoille. EU:n jäsenvaltioissa voidaan edelleen myydä kansallisilla markkinoilla myös muita kuin CE-merkittyjä lannoitteita kansallisten sääntöjen mukaisesti.